**Tekniske viderverdigheter på våre 2 uker med Hera II august/september -22**

**Raymarine Autopilot**

ST 6002

Når vir starter autopiloten, strammer vi først drivreimen ved rattet og slår på autopiloten på bryterpanelet. Den kommer på i Standby – modus. Etter oppstart kan den settes i Auto-modus.Den holder nå båtens kurs. Dersom vi korrigerer oppgitt kurs ved å trykke knappene +/- 10 eller 1, resomderer den som forventet.

Men etter en tid virker det som den faller i søvn, den står fremdeles i Auto-modus, men korrigerer ikke lenger båtens kurs, når denne endrer seg på grunn av strøm eller vind. I denne situasjonen reagerer den heller ikke når vi justerer kursen med knappene +/- 10 eller 1. Når avviket blir for stort kommer den opp med alarm melding Off Pt.

For å komme ut av denne situasjonen kan vi trykke Standby, deretter Auto. Da virker den som «normalt», til den igjen faller i søvn.

*Siste nytt:*

Jan Ulrik organiserte at teknikerne fra Raymarine i Lefkas kom ombord og vurderte hva som kunne være feil. De anbefalte kalibrering på fjorden og gav en detaljert bruksanvisning om hvordan gjøre dette.

**Fokken**

Sydd flere rifter i seilduken og i solbeskyttelses duken (blå). Har sydd for hånd og forsterket sømmene ved å legge over spinnakertape. Håper inderlig fokken holder ut sesongen. Innhenter tilbud på ny fokk og setter dette på ønskelisten for neste år. Dersom noen har et seil liggende som er brukendes er målene slik: Forliket 13,29 m, underliket er 5,25 m.

Har innhentet et prisestimat fra seilmaker i Bergen. Sender dette på e-post til alle på laget

**Vannpumpen**

Denne sluttet brått å virke. Prøvde å gå over kablene for å lete etter «dårlig kontakt» ved skjøtet. Fant ingen. Men plutselig og uten forvarsel, virket den igjen. Men etter kort tid var den igjen død. Jeg la opp en testkabel fra sikringsskapet direkte til pumpen. Erfarte da at det er minus-kabelen til pumpen som har et brudd, ett eller annet sted. Har nå lagt en minuskabel fra et av motorfestene, og pumpen virker, jevnt og trutt.

-Nei, det er ikke fagmessig utført, men fikset av en glad amatør.

**Løse muttere på flensen mellom gear og aksling.**

Jeg hadde med meg nye bolter fra VP i Bergen, men akk de passet ikke. Derimot fant jeg fire låseskiver på lageret ombord og har fått disse på plass på muttersiden. Etter dette har ikke mutterne løsnet.

**Dårlig lukt på bad og i salong**

Har hatt oppe dørkplatene fra kjølsvinet og frem til badet. Har gravd opp gammel skitt og gjørme. Den store pannen ble halv-full. Rengjort etter beste evne: nesten ikke dårlig lukt nå lenger.

**Båten lekker ikke lenger**

Fant grease i skapet under kartbordet og fylte to ganger i mikro-grease-koppen ved rorhylsen. Erfarer at det er nødvendig å etterfylle ca hver 3.-4. dag. Når vi skrur av grease-koppen vill vanntrykk fra sjøen presse grease tilbake og inn i båten. Derfor nyttig med flere enn 2 hender og å fylle to grease kopper når vi først er i gang. Det går an å bruke om igjen grease som kommer opp med rorstammen.

**Vann i dieselen?**

Har pumpet opp diesel fra tanken med den manuelle pumpen. Nei, det er ikke skitt eller vann på tanken. Heller ikke på vannutskilleren i skapet. NB opppumpet diesel som ikke inneholder vann eller skitt, blir vi enklest kvitt ved å helle den ned igjen på tanken (spunset på dekk).

**Manuell lensepumpe**

Synes denne ikke tar skikkelig. Hatt den fra hverandre, fant en flis i ene ventilen. Fjernet denne. Kunne godt hatt et servicekit til denne ombord. Modellen heter «Whale Gusher 10 pump MK3»

**Elektrisk lensepumpe**

Har ikke våget meg på å demontere denne. Det skulle sikkert hvert gjort, om noen føler seg kompetent

**Sjøvanspumpe motor**

Ser at denne har litt saltavsetninger ved akslingen. Det betyr at zimmer ringen har begynt å tape seg. Ingen stor sak, men det blir ikke bedre med tiden😉

**Port Police**

Vi tenker at da Jens var først til å bruke Hera i vår, og blir sist til å bruke henne i høst, trenger vi ikke gå til P.Police ved hvert crew-bytte og i hver havn. Fra transitloggen vil det fremgå at det er Jens som har seilt henne hele sesongen.

**Merking Ankerkjetting**

Har i tillegg til merkingen som Jan Ulrik sitt team har stått for, spraymalt de aktuelle kjettingleddene. 1 malt kjettingledd (=et merke) tilsvarer 10 m kjetting. Dette trenger å vedlikeholdes. Der er spraymaling ombord.

Har vasket og polert cockpiten innvendig.

Hilsen fra Roald og Anne Britt Skår